Dis ’n verhaal wat aan ’n sielkundige misdaadriller herinner – een waarvan die slothoofstuk 10 jaar later steeds nie geskryf is nie.
Dit is die verhaal van ’n skoolmeisie wat wreed van haar jeugdige onskuld beroof is en van ’n ma wat eindelik tot moord gedryf is deur die skrikbewind van ’n gewelddadige dronkaard wat sy vrou en stiefdogter jare lank geslaan en misbruik het.
Die verhoor van die ma wat haar man se gruweldade in 2009 deur ’n huurmoordenaar laat beëindig het, het ’n beroering deur die land gestuur. Sy is aan moord skuldig bevind en 25 jaar tronkstraf opgelê.
Susan (nou 58) en Mariaan (nou 27) worstel albei met skuldgevoelens en albei meen sy is deur die ander verwerp. Mariaan, wat herhaaldelik van familielede moes hoor sy is die rede dat haar ma in die tronk is, het opgehou om vir Susan te gaan kuier. Sy sê haar ma verwyt haar.
“Ek wou my rug op die seer keer, maar nou is ek weens my ma en ander se verwyte een van die grootste verloorders in ’n tragedie wat nie my skuld was nie.” En Susan? “Waaraan ek die skuldigste is, is dat ek toegelaat het dat my dogter soveel jare lank in so ’n huis moes grootword," sê sy in die gevangenis in Johannesburg waar sy haar dae slyt.
Mariaan klem ’n snesie in haar hand vas hier waar sy op ’n houtstoel in die son sit. Haar grimering is besmeer weens die traanspore wat oor haar wange tot op haar ken rol.
Jare lank is Mariaan deur haar eie vlees en bloed as ’n skuldige party beskou in ’n moord waarin sy geen aandeel het nie. Foto: Martin De Kock